Miami Heat - sa Shaqom rekordno pobjednički (28/12/04) - 2004-12-28
Miami Heat je dočekao Atlanta Hawkse i ispratio ih s pobjedom od 116 prema 102
Debi Vincea Cartera s New Jersey Netsima imao je obećavajući početak, ali razočaravajući kraj. Carter je kupljen od Toronta još 17. prosinca, ali je zaigrao prvi puta tek sinoć zbog ozlijeđene Ahilove tetive. U 42 minute, koliko je proveo na parketu u utakmici protiv aktuelnih prvaka Detroit Pistonsa, on je ubacio 23 koša, ali je zbog grča u nozi napustio igru 2 i pol minute prije kraja produžetka. U međuvremenu je Richard Hamilton ubacio ukupno 37 pogodaka, najviše od početka sezone, a pomogli su mu Tayshawn Prince s 18 i Chauncey Billups s 13 ubačaja za ukupnu pobjedu Pistonsa sa 100 prema 90. Ben Wallace je ubilježio 18 skokova, a u redovima poraženih Netsa, Richard Jefferson je bio najbolji stirjelac s 27 pogodaka. U ostalim utakmicama, Washington Wizards su pobijedili Charlotte Bobcats, a Indiana Pacersi New Orleans Hornets. Njujorški Knicksi su u gostima bili uspješniji od Orlando Magica, a Seattle Supersonics od Utah Jazza, koji nastavlja svoj katastrofalni početak sezone. Giriček je igrao kratko i ubacio dva boda od četiri pokušaja. Miami Heat je dočekao Atlanta Hawkse i ispratio ih s pobjedom od 116 prema 102, uz 31 ubačaj Shaquillea O'Neala, kojemu je sjajno pomagao Dwayne Wade sa 27 pogodaka i 9 asistencija. Pod vodstvom tog sjajnog dvojca, Heat je ostvario najbolji početak sezone u povijesti tog kluba.